  Виталий Пронин Туннэ 17.30 часэ Ижысь «Сахар» арт-интыын Instagramысь быръем туспуктэмъёсын адӟытон усьтӥськоз. Куно — L.I.A.R. группа.Кытысь таӵе тунсыко малпан кылдӥз? Вера ужрадэз радъясь Дарали Лели:- Удмуртъёс понна инстаграм - выль вотэс. Мыным кельше, адямиос отчы али улонысь, городын но гуртын пуктэм огшоры суредъёсты пуктыло шуыса. Мынам кемалась потэ вал ни «Сахар» арт-интыын адӟытонъёс ортчытъяны. Но тани одӥг борддор бушаз но, малпай отчы туспуктэмъёс ошылыны.Удмуртъёс понна таӵе адӟытон нырысьсэ радъяське. Россиын нырысьсэ таӵе адӟытон ортчиз ни кылем арын. Нимаськиз со «InstaART» шуыса. Зэмзэ но, куд-ог туспуктэмъёс композицизыя туж усто пӧрмемын. Вераны луэ, соос туала искусствоын выль ӧр кылдыто шуыса.«Сахар» арт-интылэн «Удмурт инстаграм» борддорысьтыз адӟыын луоз Марина Сергеевалэсь, Августина Михайловалэсь, Ирина Зангариклэсь, Дима Волковлэсь но мукет туспуктӥсьёслэсь ужъёссэс. Тӥ но сьӧрады фотоостэс кутыны но соосты борддоре ошыны быгатӥськоды. Адӟытонлы кутскон сётоз L.I.A.R. группа. Соос быдэс ар концертъёс уз сётъялэ ни. Малы? Тододы, ужрадэ вуиды ке. Теги: Егитъёс ужрад  